Ben wil ook Engeland se As-vuur stookEngeland se Ben Stokes. (Foto: Marty Melville/AFP. ) Ben Stokes se versoek vir die Reeks om die As is eintlik heel eenvoudig: Hy soek vinnige, mak kolfblaaie wat Engeland se aggressiewe spel bevorder. Onder Stokes en Brendon McCullum se toesig het Engeland amper eiehandig die benadering tot toetskrieket verander: Vergeet van vervelige wedstryde wat onbeslis eindig; nou word daar gespeel om ŉ uitslag af te dwing. En moet ook nie dink dat die Engelsmanne van hul onverskrokke pad sal wyk bloot omdat hulle in ŉ geskiedkundige reeks teen Australië gewikkel is nie. “Wen of verloor; ons sal op só ŉ manier speel dat nie een van die toetse in die Reeks om die As onbeslis eindig nie. Dit maak nie saak wat die telling is of hoe die situasie lyk waarin ons onsself bevind nie; ons benadering sal nie verander nie.” Engeland het tien van sy 12 toetse onder Stokes se leiding gewen en hulle het vroeër amok in Pakistan gemaak. Die besoekers het toe teen ŉ tempo van meer as vyf lopies per boulbeurt gekolf, terwyl Harry Brook as ŉ middelordekolwer geskitter het. Die jong speler het 468 lopies teen ŉ gemiddeld van 95 aangeteken. Sy drie honderdtalle het gesorg dat Engeland die reeks op ŉ drafstap gewen het. Hoewel die nuwe Engelse benadering tot die spel vir hope vermaak sorg, is iemand soos Steve Smith maar nog ŉ bietjie skepties. “Selfs iemand soos Alex Lees het uit sy kolfkampie gestorm toe hy nog nie baie lopies agter sy naam gehad het nie. Dit is beslis opwindend, maar ek weet nie so mooi of dit volhoubaar is nie,” het die Australiese kolwer gesê. “Gaan hulle dieselfde kan doen op ŉ groen blad wanneer boulers soos Pat Cummins en Mitchell Starc op alle suiers vuur? Ek weet darem nie so mooi nie.” Bepalings: 16 tot 20 Junie: Eerste toets op Edgbaston 28 Junie tot 2 Julie: Tweede toets op Lord’s 6 tot 10 Julie: Derde toets op Headingley 19 tot 23 Julie: Vierde toets op Old Trafford 27 tot 31 Julie: Vyfde toets op die Oval